khistorydata/jeongjo-sjw-relations huggingface dataset:
정조 4년
掌令金翊休。正言柳協基啓曰。敬彬之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂爛漫同參於啓能凶慘不道之謀。而只誅其身。王章已失。輿情未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。李觀源以啓能之婿。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚賊。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠何如。倚毗於渠何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍勵之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。洪國榮之罪。可勝誅哉。聖上之倚毗何如。廷臣之期待何如。而終至於恃功自恣。擅權負國。其彌天之罪。難貰之惡。實不可指數而枚擧也。嗚呼。宗社大計。莫急於廣儲嗣一事。爲今日臣民者。具孰無憂歎顒望之心。而噫彼國榮。乃敢以拘渠之顔面。嫌渠之勢力等語。肆然發口。至有此事不可再擧之說。對衆揚言。少無忌憚。以爲眩亂聽聞。欺瞞一世之資。其沮戲國家之大事。惟恐權柄之或移者。究厥負犯。實是人臣之極罪。至若作威作福。權傾人主。百官出其門下。八方爭輸賂貨。在渠爲細故耳。負殿下罔極之恩。沮宗國莫大之計。厥罪至此。實關罔赦。及今重臣手寫之箚。三司諸臣之論。次第而發。則尤可見擧國共公之議也。請洪國榮。爲先亟施遠竄之典。答兩司曰。不允。末端事。前後筵敎與啓批。罄悉無餘。噫。予之斷斷者。夫豈有他。誠以參前例衡。無過不及之意也。見今沸騰之論。不可遏矣。疇昔獎詡之勞。不忍忘也。以是許還田里。俾得自請。則法可施而恩可伸焉。然猶爾等爭執不已。與趾賊能逆等誅討之啓。同列其名。予一見髮豎。再見心寒。不知所以爲心。予果早誡誥把持。勿罹公議。則此啓奚爲而發也。日前重臣筵奏。歷日思之。予實愧服之不暇。爾等諒之諒之。速停此啓。以安予心也。
정조 4년
掌令金翊休啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒罷之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以薦棘而止。請薪智島薦棘罪人瑩中。設鞫嚴問。快施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。遊辭漫漶。至以本不見重於其弟之說。肆然納供。究其情節。極爲叵測。不可以了了極蠢蠢。而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來。陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行已暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知止於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠猶屬細故。至於明義一部。是何等大義理。而渠之所論。本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。閔義爀本以麟晦之爪牙武士。久爲恒簡之酒食主人。新服以後。見枳於世。寅緣權門。復叨宿趼。物情之駭憤。固已久矣。曾在畿邑。至以五百鷄饋問。害及村塒。謠騰邑人。此事雖微。其人可知。況且性本狡邪。行多詭祕。當此人心危疑。世道未定之時。如此之類。不可以無識武夫。一向容貸。請副護軍閔義爀。亟施屛裔之典。新除授持平崔守魯。時在京畿仁川地。請斯速乘馹上來事。下諭。答府曰。不允。趙濟泰等事。趙嵎事。亟停勿煩。下諭事依啓。
정조 4년
司諫李命勳啓曰。臣於見職。實無一分承膺之望。而義在懲討。勢急憂虞。草草數語。粗效一日之責。而及承批旨。不惟不賜開允。誨責備至。臣滿心慙惶。無地自容。第臣所論首件事。卽一國之公議。輿情之同憤。臣非有私惡於其間。而王章未施之前。雖至千啓百疏。得請而後已。豈但一再而止乎。臣竊不勝憂歎之至也。至於柳戇。以言其人品。則本以陰譎之性。濟以悖戾之行。以言其氣力。則使其浮麤之客氣。以言其器局。則不過打破虎皮之頭骨。則一不足觀。百無可取。而聖敎至謂之可取。臣竊爲之訝惑也。以戇之氣力器局。謂之可取。則是作賊之王敦。辦事之蔡京。猶可謂之有氣力有器局。而不以罪罪之耶。逆淵凶疏製給之說。出自渠口。至登鞫招。有耳皆聞。無人不知。小錢換貿之事。渠以備堂。發關灣府。而畢竟貽害小民。至有朝禁。則此又難逭之罪。而公案自在。眞贓已露。臣焉敢一毫搆捏。以欺聖聰也哉。至於具善復。則前後趨附。無非巨逆。若以微細之輩。昏夜於權門。則猶可以障人目而掩其跡。渠則以將臣。顯附諸賊。蹤跡難掩。則此實國人之所喧傳。臣豈敢架空爲說哉。至於校卒之進退。營貨之輸致。雖以宿衛節目。有所下敎。而朝家節目。不過體統間事。顧何嘗以一校一卒。必用國榮之爪牙。每年萬兩。必充國榮之磎壑爲哉。藉此體統間事目。陰受指揮。專意諂附。其心所在。有不可知。目今國勢危疑之際。乃反以此等背公之類。恃以宿將。俾領戎權。則其爲丙枕之憂。爲如何哉。臣雖無似。當此之時。豈不欲仰體我殿下鎭安世道之聖意。而乃敢爲規規於傾軋之俗習也哉。誠以罪大惡極。有非脅從之類。如以不罪此輩。爲鎭安之術。則是無抱虎而眠。厝火而寢。宗國之憂。實不知稅駕之所也。爲今日急務。無過於此。而只緣臣人微言輕。不能見孚於君父。致勤駭惋之嚴敎。其何敢一刻抗顔於臺次乎。請命遞斥臣職。答曰。爲說不必如是噴薄。倫人又不必如是齷齪。柳戇事。鞫招云云。脫空之後。亦可追說乎。小錢虎皮之說。是果死罪乎。下語亦多瑣屑無處嚴。爾雖臺官。告君之辭。寧容慢忽至此乎。至於具善復事。爾之斷齗爲說。眞所得所巧反拙。彼將臣與人言競。朝無睢盱之怨。上下之所共知。而予每謂此將臣曰。卿固善於持身。某時一着。人心欲甘心云爾。噫嘻。臣誰欺欺天。聖人之言也。予無配天之德。猶是破淫朋祛橫邪之心。可質上天。爾雖䵝昧爲跡。予豈以爾言爲公乎。勿辭。
정조 4년
以司諫李命勳上疏。傳曰。留中省疏具悉。首陳事。一猶不欲聞。其可再乎。柳戇事。拔擢於枕屈之後。不無一二浮動之端。而此不過在彼人品之如何。至於疏中云云。何其搆誣之甚也。其人頗有氣力。亦有器局。果有可取矣。具善復事。無非架空之說。其中肯綮。不過校卒進退。營貨輸致二件事。而校卒則彼領宿衛。旣統五營。則雖欲不聽指揮。自有節目何哉。又若營貨事。本營儲蓄㮙然。自己之係用。軍需之策應。或革罷其規。或革罷其庫。業已洞悉。至又萬兩云云。太涉虛無。可謂令人不滿一哂。予則以爲朝廷之所以倚重者。有此宿將。可紓丙枕之憂虞。大抵目今君臣上下之交相勉戒者。惟是擧措得宜。黜陟適中。使人心得以底定。世道得以鎭安。卽是急務之急務。而爾在言地。乃反肯棄此義。規規於傾軋之俗。竊恐淸朝臺風。未免由爾而懷損。爲之不勝駭惋。
정조 4년
校理林濟遠疏曰。伏以。臣新從下土。始聞重臣一箚。出於滿腔熱血。慢天之罪。臚列殆盡。干紀之惡。彰露無餘。臣讀其箚。不覺擊節。竊自喜朝廷之上。有此第一層議論也。噫。洪國榮之罪。可勝言哉。奸毒如林甫。驕橫似伒冑。專擅則甚於梁冀。貪饕則浮於元載。千罪萬惡。竝萃一身。若其陰蓄無君之心。敢沮廣儲嗣之計。則此千古權凶之所未有也。誠使國榮。有尙人之功。不世之勞。不過人臣分內事而已。渠敢憑恃寵靈。拑勒搢紳。自好者畏其禍。無恥者慕其利。遂使一世之人。束縳馳驟於圈套之中。幾至於國不國而人不人。思之膽裂。言之髮豎。何幸淸議峻發。合辭繼起。庶幾快正巨慝之罪。少洩輿人之憤。而聖心過於寬容。處分止於歸還。古今天下。安有負犯如國榮。而一日容息於覆載之間者哉。殿下輒以全保二字。爲靳允之柄欛。而從古聖帝明王。有功則賞之。有罪則誅之。此乃不易之常典也。必也聲其罪而正其法。使擧國之人。咸知殿下之遇國榮如是隆摰。而國榮之負殿下如是深重然後。擧措磊落。瞻聆懽聳。方可以無損於聖德。有辭於後世矣。伏願殿下。淵然深思。翻然改圖。先從兩司之請。特施三尺之典焉。噫。世變層出。廉義都喪。改換頭面。便成時體。而豈有若李秉鼎之一疏再疏。情態可惡者乎。秉鼎之爲洪家私人。不但通朝之所共知。聖明照臨。焉敢諱也。在渠之道。固當蹙伏訟愆。只俟淸朝之公議而已。反生立幟之計。不顧越俎之嫌。有朝參之處分。則先論其叔。而欲嘗試之。聞重臣之手箚。則繼論其侄。而欲掉脫焉。前後叫攘。欲巧反拙。眞所謂出自其口。便不光鮮者也。又況渠疏所云丙申筵奏。聖聰旣不得記有。記注又無所載錄。乃敢架鑿於旣久之後。質證於至尊之前。斤斤不已。若將浼焉。苟有一分嚴畏之心。焉敢乃爾。卽此一事。罪在面謾。若不嚴懲。則末流之弊。將至於欺瞞四聰。誑惑一世而後已。此豈非大可懼哉。譴罷薄勘。不足以懲其萬一。而司直之地。汔無一言。臣實慨然。臣謂李秉鼎。亟施竄配之典。以爲人臣告君不以實者之戒。可也。臣本遐蹤。適叨論思。事在目下。不容泯默。臣無任。省疏具悉。第一條見於臺批。可知予意也。第二條誠有唐突𢟣亂之辜。而所擬律過矣。自政院。以削去仕版捧傳旨。
정조 4년
庚子三月初七日辰時。上詣毓祥宮。擧動入侍時。行都承旨徐有慶。左承旨蔡弘履。右承旨徐有防。左副承旨朴祐源。右副承旨李在學。同副承旨金魯淳。記事官鄭東浚金載瓚李𤧣徐龍輔。以次侍立訖。上具翼善冠袞龍袍。乘步輦出仁政門。乘輦詣毓祥宮。入齋室後。諸臣以次退出。
정조 4년
庚子三月初七日巳時。上自毓祥宮。還宮入侍時。行都承旨徐有慶。左承旨蔡弘履。右承旨徐有防。左副承旨朴祐源。右副承旨李在學。同副承旨金魯淳。記事官鄭東浚金載瓚李𤧣徐龍輔。以次侍立訖。上具翼善冠袞龍袍。至乘輦所。上曰。領左相入侍。上曰。卿等見李命勳疏乎。對曰。臣等未及見之矣。上曰。一篇精神。全在搆捏。而至於具善復事。尤爲搆虛捏無之甚者矣。戎垣宿將。只此一人。而今豈可以一人之誣。而予遽捨之乎。人心陷溺。世道陂險。至於此極。誠非細憂。予欲無言矣。訓將之遭罹雖如此。而旣知其本事。又爲之敦迫。則豈不行公乎。尙喆命善對曰。聖敎誠然。自上若飭勉。則豈敢不出乎。上曰。萬兩之說。尤爲孟浪矣。訓局之枵然。予所洞知。雖欲辦得出萬兩錢。從何處措出耶。可謂無皮而傳毛矣。僉曰。上敎誠然矣。萬兩之說。尤可見其橫誣也。命書李命勳疏批訖。命書傳敎曰。武將處義自別。雖是崇品重臣。固不敢言私。況領軍之際乎。雖以本事言之。原疏留中。從何聞知而欲作處義乎。至於二件事。被誣昭晣。曉譬無復餘蘊。則雖使此將臣自明。無以過此。若或執此爲引。則偤有如何之嫌。文宰尙不敢乃爾。況武將乎。訓鍊大將具善復。另加嚴飭行公。聞以胥命納符事。往復喉院云。此自有先朝禁令。又安敢冒犯。以此意亦爲嚴飭本營事。亦有下敎者。還宮後入侍。駕到仁殿門外。上曰。訓將催促入侍。善復俯伏衛外。不敢入曰。小臣身負死罪。實不敢承命入侍矣。上連下飭敎。善復進伏駕前。上曰。悉諭於俄下傳敎。更無所敎。本事自在落空。勿復引義也。善復曰。臣以將兵之臣。負此罔測之名。罪合萬戮。而聖敎昭晣。更無餘蘊。臣雖滅死萬萬。尙有何恨。臣與罪人。雖畏其威勢。不免依違苟合。而昨年禁班稠座。受其詬叱侮罵之辱。無復餘地。雖不敢出一言相較。而中心憤恙。何日忘之。此是擧世之所共知者。臣以何心。一如言者之言乎。常情之所不出者。而遭罹至此。此尤爲痛心。而寧欲無生者也。上曰。此後則勿復控辭。命退。還內後。諸臣以次出。
정조 4년
庚子三月初七日午時。上御誠正閣。禮房承旨入侍時。禮房承旨徐有防。記事官鄭東浚。記注官李𤧣。記事官徐龍輔。以次進伏訖。上曰。俄下備忘記見之乎。有防曰。見之矣。上曰。沈煥之爲李義翊嚆矢之狀。至發於筵席。煥之之罪。實無所逃矣。外托懲討之名。潛售擠陷之計。究厥罪狀。削職猶輕矣。有防曰。煥之罪狀。旣發於筵奏。削職之典。於渠可謂寬典之寬典矣。上曰。具允鈺李義翊之罪。已發於臺章。綻露無餘矣。若不快示好惡。則將無以鎭一世矣。有防曰。國榮之罪惡。卽覆載之所難容。而尙今靳允。爲今日臣子者。孰不痛惋。而至於允鈺義翊之處分。亦可使一世曉然矣。上命讀公事訖。仍命退。諸臣以次退出。
정조 4년
庚子三月初七日酉時。上御誠正閣。禮房承旨入侍時。右承旨徐有防。記事官金載瓚李𤧣徐龍輔。以次進伏訖。上命讀臺啓批答。命書李命勳避嫌啓辭批答。命讀林濟遠上疏訖。因命書批答。命讀生劃試劵。命退。承史以次出。
정조 4년
庚子三月初七日初更。上御誠正閣。右承旨入侍時。右承旨徐有防。記事官金載瓚李𤧣徐龍輔。以次進伏訖。上曰。李命勳上疏批答避嫌還入。上曰。玉堂沈樂洙入侍。樂洙進伏。命有防書傳敎曰。訓將事。朝者傳敎。明引曉譬。至矣盡矣。觀此避啓。語極窘遁。實無模捉。然而其在昭眎之道。不可傳敎而止矣。大抵兩件事。有甚可笑者。都監校卒。自有捱次之法。雖一窠一額。元無以私人差定之規。自待年而陞軍伍。自軍伍而陞將校。積費幾許歲月。將領薦亞將。亞將報大將。以是近來差除。莫非數十年或十許年積仕而取才者。小亦不下六七年。則不但宿衛未設前從軍之類。幾皆彼之未釋褐前待年之徒。則校卒事。不可只以落空論者也。又況營需保米布等。一年應捧。不應當一年之用。元無贏餘。殆同塗抹之故。在前本局將士支放。或散貸取息。軍兵策應。或設庫移用。蓋知不敷之致。而訓將則自再昨年張志恒事出之後。過加畏愼。或革當用之用。或減當出之出。罷庫名禁雜貸。不獨廟堂之所共知。昨秋亦有因傳敎閱簿後。都提擧所奏。雖一貫一緡之錢。搬挪無策。則所謂萬兩輸致云云。不啻兒戲之說矣。萬兩事。亦不可只以落空論者也。然論以辨覈脫白之道。傳敎不如査啓。副修撰沈樂洙。訓鍊都監按覈御史差下。訓將除拜後。所差校卒陞遷來歷及待年月日。營需之所捧所餘數爻。考閱文簿。抄出別單。使之書啓。又命書傳敎曰。朝廷無公議久矣。鎭日公車堆積。啓板者非承望則傾軋也。何幸今日司直之論竣發。一重臣一宰臣。次第獲戾。此則雖謂之公議不泯。可也。予則以爲。若論昨冬以後。朝著淆亂之兆眹。似是眞非。虬附蠅營。先售逢迎之計者。沈煥之之啓是已。外托懲討之名。而精神專在銓官云云。銓官卽徐命膺也。以命膺之伊時衡圈事。必欲藉此擠陷。本事委折。予已熟聞於聞處。況有所使之李義翊。而此事至發於筵奏。煥之將以何辭自解乎。不徒此也。若無煥之之爲權輿。則近日滄浪。何從而生也。其爲人嚆矢。亂我世道之罪。固無所逃。姑施末勘之律。許示自新之路。前校理沈煥之削職。命退。承史以次出。
정조 4년
行都承旨徐有慶坐。左承旨蔡弘履坐。右承旨徐有防坐。左副承旨朴祐源坐直。右副承旨李在學坐。同副承旨金魯淳坐直。注書鄭東浚仕直金載瓚仕。事變假注書權坰仕。
정조 4년
藥房都提調鄭弘淳。提調金鍾秀。副提調徐有慶啓曰。昨日動駕。移時還宮。伏未審夜間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿宮氣候一樣。後日次對入侍。宜矣。
정조 4년
李在學啓曰。大司憲未差。執義兪彦鏶。掌令金鍾厚在外。掌令金翊休。持平權以綱呈辭。持平崔守魯未肅拜。今日以監察茶時之意。敢啓。傳曰。知道。
정조 4년
傳于蔡弘履曰。右副承旨與藥房提調入侍。
정조 4년
徐有防啓曰。嘉禮時納采納幣敎書。藝文提學當爲製進。而提學蔡濟恭。方在呈病受由中。不得擧行云。吉日已迫。莫重敎書。尙未啓下者。事甚未安。藝文提學實病旣如此。則有難等待其循例呈告之限。合有變通之道。何以爲之。敢稟。
정조 4년
以政院啓辭。傳于徐有防曰。弘文提調。牌招擧行。
정조 4년
傳于徐有防曰。三揀擇再明日爲之。納采同日爲之。納幣以受敎命日爲之。
정조 4년
傳于金魯淳曰。御史明日次對。同爲入侍。
정조 4년
金魯淳。以嘉禮廳言啓曰。今此嘉禮時。內殿朝見禮。諺書儀註。書入各殿宮之意。敢啓。傳曰。知道。
정조 4년
徐有防。以吏曹言啓曰。來四月初四日。宗廟夏享大祭親行時。執禮以下諸執事。皆以侍從塡差。而在京無故者數少。萬無分排之路。在前如此之時。有在鄕侍從催促上來之規。依近例近畿侍從。催促上來之意。行會。何如。傳曰。允。
정조 4년
朴祐源。以兵曹言啓曰。今此式年武科殿試節目。當爲磨鍊。而凡於殿試前期親臨與命官草記稟旨後。節目磨鍊事。曾有下敎矣。今番則。何以爲之。敢稟。傳曰。當親臨於春塘臺。
정조 4년
金魯淳。以義禁府言啓曰。前判書具允鈺。亟施遠竄之典事。承傳啓下矣。具允鈺全羅道靈光郡遠竄。而以承傳內辭意。具罪目。依例發遣府都事。押送。何如。傳曰。允。
정조 4년
李在學啓曰。司諫李命勳。引避退待。已至經宿。除在外外。呈告人員卽爲牌招。以爲處置之地。何如。傳曰。御史復命牌招。
정조 4년
庚子三月初八日辰時。上御誠正閣。右副承旨入侍時。右副承旨李在學。記事官金載瓚李𤧣徐龍輔。以次進伏訖。上曰。昨夜所下傳敎。入之。命讀奏。讀奏訖。命書榻敎曰。王大妃殿進御一錢重人蔘粟米飮一貼煎入。命退。承史以次出。
정조 4년
庚子三月初八日午時。上御誠正閣。禮兵房承旨入侍時。禮房承旨徐有防。兵房承旨朴祐源。記事官鄭東浚。記注官李𤧣。記事官徐龍輔。以次進伏訖。上命書傳敎曰。明日次對爲之。又命書傳敎曰。弘文提學。牌招擧行。上曰。今此嘉禮時。內殿朝見禮儀註。以諺書書出一通。入于各殿宮。可也。上曰。王大妃殿進御一錢重人蔘粟米飮煎入。出榻敎仍命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐。左副承旨朴祐源坐直。右副承旨李在學坐直。同副承旨金魯淳式暇。注書鄭東浚仕金載瓚仕直。事變假注書未落點。
정조 4년
朴祐源。以都摠府言啓曰。今日入直內三廳。武兼禁軍及軍兵等。當爲中日習射。而昭寧園忌辰祭相値。不得爲之之意。敢啓。傳曰。知道。
정조 4년
傳于徐有慶曰。軍士房承旨入侍。
정조 4년
傳于朴祐源曰。今日賓廳坐起。兵判不爲入來云。本曹有下敎事。牌招同爲入侍。其他備堂之懸病人員。竝卽牌招申飭行公。
정조 4년
藝文提學前望單子入之。金鍾秀落點。
정조 4년
朴祐源啓曰。禁衛營從事官來言。今日本營軍兵。日次謝習云矣。敢啓。傳曰。知道。
정조 4년
以獻納柳孟養。正言柳協基牌不進罷職傳旨。傳于李在學曰。只推。
정조 4년
徐有防。以禮曹言啓曰。今此嘉禮時。內殿朝見禮儀註。書入各殿宮之意。敢啓。傳曰。知道。
정조 4년
李在學。以刑曹言啓曰。囚禁罪人金重瑞。更加嚴訊定日矣。未納之數。爲一萬一千三百兩內。先爲所納。卽二千兩。而今則鑄錢所撤能。此錢本是御營廳貿蔘條。從其收捧。輸送該廳之意。敢啓。傳曰。知道。嚴加督懲。期於速卽收殺。此後刑官。托以御營廳物貨。復有移送之請。此難免失之太寬。定日次懲捧。過限則這這嚴刑。無或如前縱弛。使此等奸細之徒。更生希覬之心。可也。
정조 4년
前平安監司李徽之疏曰。伏以。臣庸愚賤品。猥膺重藩。夙夜憧憧。惟恐獲戾。不意月前。伏承千萬不敢當之新命。繼以近臣遠臨。別諭誕降。恩言隆摰。聖意懇惻。臣稽首祗受。驚惶震迫。精爽飛越。彌日靡定。噫嘻。殿下何爲而有此擧。殿下以臣謂眞有才學德望。可以托股肱之重。而不負今日委毗之至意也哉。臣之本末長短。已露於四聰之下矣。臣性愚而質鈍。學蔑而才薄。在前六卿之任。猶多憤事之歎。況今三事之列。那免覆餗之患耶。顧今聖明在上。庶政益勵。朝著肅淸。百度維新。此時官人之道。雖綠袍以下執戟之士。猶不當苟然充位。況輔弼之任。係國家隆替者乎。臣伏讀聖諭。畀臣以彌綸囂俗。調劑橫議。勤托之旨意。出尋常萬萬。噫嘻。臣是何人。而可堪是任。其能有補於聖化萬一也哉。臣聞在昔先正臣文成公李珥。以彌綸世道。調劑時議爲己任。至誠保合。畢竟無救於囂俗。而亦不得康濟自已。先正持論公平。秉心正大。兼以才學高明。德望夙著。爲一世所推仰。而猶尙如此。如臣愚蠢譾劣。素無才學德望。可以鎭定衆議。範圍當世而。一朝卒然居百僚之上。憑藉委寄之重。欲效寅協之責。人孰信之。人孰從之。徒取模稜之嘲四起。歇後之譏竝騰。適足爲微臣招殃之道。亦將累聖朝則哲之明。臣反復思維。萬不近似。自承此命。五內失守。惝怳憂懼。寢食俱忘。久俟駁正之論。而迄無所聞。不敢一向泯默。收拾精神。玆因縣道。陳暴危懇。伏乞天地父母。俯念具瞻之位。不宜假借。特察疾聲之籲。非出飾讓。亟命刊削。改卜賢德。以重名器。實國家之幸也。答曰。省疏具悉卿懇。自卿枚卜。虛佇一念。耿耿在中。曷嘗斯須忘也。噫。予之畀卿是任。實非但已。目今囂俗益囂。橫議愈橫。波蕩滉漾。汔無奏泊之望。擧世如扶醉。東欹西顚。噫嘻。此何等時也。彌綸調劑之責。日急一日。在今日揆地者。政宜聚精寅協。大奮勵大振作。汲汲如救焚拯溺。無有一毫私己之間於其間。以冀矯變之方。以副委寄之意矣。奈之何卿乃循故按常。緩辭固讓。不念予日夕如渴之思乎。卿須亟撤辭章。斯速上來造朝。仍傳曰。此批答。遣史官傳諭于右議政。
정조 4년
掌令金鍾厚疏曰。伏以。臣濫縻臺職者五載。虛過國門者兩番。積逋諭召。重負罪戾。何嘗一日忘祈免請譴之爲。而恒懼猥越。久闕控籲。只自惕息而已。比從田間。側聞聖朝。有大處置。輿人歡聳。若蔀得發。而臣竊有不自勝其惶駭慙憤者。玆敢不避瀆擾。冒死首實。惟聖明察焉。念臣前冬一疏。因辭召命。語及罪人。蓋臣於罪人。不識何狀。而只緣草野迷鈍。新歸自遠。倉卒路次。失於周思。偉其功而不料恃功而稔惡。愕其退而莫測告退之藏奸。致有多少說話。徐自點檢。固不無忙後錯了之懼矣。及今彼之眞贓露出。大案昭揭。萬戮而有餘罪。則臣雖復噬臍而咋舌。將何所及哉。臣且愧且悸。徊徨多日。終有不可厭然自掩者。敢治短章。仰請威罰。伏願聖上。亟命有司。重勘臣罪。以爲士大夫發言顚錯者之戒。千萬幸甚。答曰。省疏具悉爾懇。疏中云云。在爾何有。矧爾之弟。向來一箚。在爾增光。往固宜然。今又宜然。在爾安有一毫辭巽之端也歟。爾須安心勿辭焉。仍傳曰。此批答。遣史官傳諭于掌令金鍾厚處。
정조 4년
庚子三月初九日。兼春秋朴行淳。禁衛營今三月初十日習陣單子。傳曰。才於留陣。旣已勞軍。今番則停操爲良如敎。
정조 4년
庚子三月初九日卯時。上御誠正閣。左副承旨入侍時。左副承旨朴祐源。記事官鄭東浚。記注官李𤧣。記事官徐龍輔。以次進伏訖。上命書傳敎曰。嘉禮處所。以慈慶殿爲之。又命書傳敎曰。內習儀處所。以慈慶殿爲之。都監堂郞。詣別宮後。卽爲來詣行習儀。而自賓陽門入來。慈慶門外。從便待令。又命書傳敎曰。納采。習儀後擧行。仍命退。諸臣以次退出。
정조 4년
庚子三月初九日未時。上御誠正閣。捕盜大將入侍時。左邊捕盜大將李柱國。右邊捕盜大將李敬懋。右副承旨李在學。記事官金載瓚李𤧣徐龍輔。以次進伏訖。上命柱國敬懋曰。捕廳時囚罪犯至重。合坐供辭雖已覽悉。而各別究問。一一窮覈也。命在學。書掌令金鍾厚疏批訖。命退。以次出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨朴祐源坐。右副承旨李在學坐直。同副承旨金魯淳坐。注書鄭東浚仕金載瓚仕直。事變假注書趙興鎭仕。
정조 4년
徐有防啓曰。明日納幣。再明日嘉禮。三明日朝見禮。視事頉稟。傳曰。知道。
정조 4년
李在學啓曰。大司憲未差。執義兪彦鏶在外。掌令金鍾厚在外。金翊休呈辭。持平權以綱呈辭。崔守魯未肅拜。今日以監察茶時之意。敢啓。傳曰。知道。
정조 4년
徐有防啓曰。今此納采納幣之時敎書。當爲製進。藝文提學金鍾秀。卽爲牌招。以爲製進之地。何如。傳曰。允。
정조 4년
備忘記。今下弓矢。植松萬戶孫錫福處。給送。
정조 4년
權坰奉命在外。代以趙興鎭爲事變假注書。
정조 4년
徐有防。以禮曹言啓曰。敎命文內入內出。以十一日同時推擇事。命下矣。令日官推擇。則同日午時爲吉云。以此時擧行。何如。傳曰。允。
정조 4년
李在學。以吏曹言啓曰。今此嘉禮時儐者。以學生尹昌淳。今方塡差。而時無職名。令該曹依例口傳付軍職。以爲冠帶常仕之地。何如。傳曰。允。
정조 4년
兵曹口傳政事。副司勇尹昌淳單付。
정조 4년
蔡弘履。以宣惠廳言啓曰。慶壽宮供上蔘䓀價米四十五石。乾秀魚價米五十五石。供上草注紙八十四卷價米四百二十石。合米五百二十石代錢。三千一百二十兩。參考磨鍊。每朔二百六十兩式。今朔爲始。輸送本宮之意。敢啓。傳曰。知道。
정조 4년
副司直徐有寧疏曰。伏以。臣負罪如山。受恩若天。薄補下州。榮動五馬。感祝冞切。隕結猶輕。惟期少盡民社之責。粗效塵刹之報。不自意恩愈往而愈渥。寵彌新而彌隆。瑕垢迅蕩於俄傾。雨露薦降於遐荒。京兆除旨。摠戎新命。次第絡續。一讀恩諭。感淚交逬。九頓至地。驚魂欲飛。噫。臣是何人。其受誤恩而辱聖簡。乃至於此耶。念臣樗散之材。無一可取。鹵鈍之性。百不猶人。倖竊榮名累玷華膴。節次推遷。濫竽已多。居常愧懼。若隕淵谷。祗緣身居休戚之地。躬承拂拭之恩。未敢便辭。隨處仍循。不衷之服。匪分之榮。視如儻來。處若固有。雖臣之愚。亦未嘗不自顧自訟。而況此戎垣之命。又奚爲而至哉。噫。膺師貞之吉。試鞱衿之略。於臣曷嘗一毫近似。而今乃濫叨特畀。玷辱公器。顧臣一身負乘之災。固不足言。而是豈大聖人量物稱權之所宜有哉。藉曰此任。不比於兩局之緊重。其捍衛王國。兼摠畿輔。列於五營之數。與備中權之重。其責任之大若是。則雖威望夙著。資歷有素者。猶不可輕畀而濫受。況如臣之藐然措大。其於是任。尤豈有一分可堪之望乎。把戎器輸白面。古人所譏。不幸於臣身親當。而又不幸再見於聖明之世也。嗚呼。臣家受國厚恩。頂踵毛髮。罔非洪造。臣之兄第。相繼通籍。騈武朝端。感激圖報之心。一念如丹。倘聖上不欲終棄。薰沐而器使之。則臣雖赴湯蹈火。皆所不辭。豈以聖朝之待以戚屬。而有所加損。亦何必處以踰分之寵。不稱之職而後可乎哉。臣非敢外爲飾讓。以孤特簡。斷斷此言。實出心曲。伏乞聖慈。諒臣微悃。亟解臣不敢當之職名。以重公器。以安私分。千萬幸甚。連値淸齋及動駕。今始冒瀆。尤增惶愧。答曰。省疏具悉。卿其勿辭行公。
정조 4년
庚子三月初十日巳時。上御誠正閣。禮房承旨入侍時。禮房承旨徐有防。記事官柳東浚。記注官李𤧣。記事官徐龍輔。以次進伏訖。上命書傳敎曰。判官尹昌胤女子定婚。政院知悉。又命書傳敎曰。禁婚處子皆許婚。仍命退。諸臣以次退出。
정조 4년
庚子三月初十日巳時。上詣慈慶殿。禮房承旨入侍時。禮房承旨徐有防。記事官鄭東浚。記注官李𤧣。記事官徐龍輔。以次進伏訖。上曰。內習儀皆已整齊。而都監堂郞。亦皆待令乎知入。賤臣承命出去還奏曰。皆已待令。上曰。都監堂郞隨入看檢行習儀。而禮曹通禮院下人。一二人外。無得混入事。分付。都監堂郞皆隨入。仍行內習儀。習儀罷後。命退。諸臣以次退出。
정조 4년
行都承旨徐有慶坐。左承旨蔡弘履坐。右承旨徐有防坐直。左副承旨朴祐源坐直。右副承旨李在學坐。同副承旨金魯淳坐。注書鄭東浚仕金載瓚仕直。事變假注書趙興鎭仕。
정조 4년
傳于蔡弘履曰。軍士房承旨入侍。
정조 4년
傳于朴祐源曰。日勢已晩。習陣停。掩置中官當處分。而該房亦何不微稟乎。知入。
정조 4년
徐有防。以嘉禮廳言啓曰。敎命。今日臣等陪詣闕下內入。而令政院稟旨安寶。何如。傳曰。允。
정조 4년
徐有慶。以吏曹言啓曰。今此宗廟景慕宮告由祭大祝。皆以侍從塡差。而時無職名人員。令該曹口傳付軍職。何如。傳曰。允。
정조 4년
敦寧都正黃最彦疏曰。伏以。臣犬馬之齒。今已七十矣。素患風痺之症。三年瘴邑。中毒成痼。舁還故土。遂作癃廢。不自意簪履之收。遠及窮鄕。數朔之內。除旨聯翩。臣是何人。叨蒙聖眷。若是便蕃。驚惶感激。不知死所。第臣本無敦寧之親。揆以國典。自在應遞之科。玆陳短章。敢暴微懇。伏乞聖慈。亟命有司。照例遞改。以存公格。以安私分。不勝萬幸。省疏具悉。疏辭。下該曹稟處。
정조 4년
庚子三月十一日。兼春秋朴行淳。御營廳習陣單子。傳曰。日勢已晩。習陣停。掩置中官當處分。而該房亦何不微稟乎。知入。
정조 4년
庚子三月十一日巳時。上御誠正閣。軍士房承旨入侍時。左副承旨朴祐源。記事官金載瓚李𤧣徐龍輔。以次進伏訖。上曰。玉堂上番入直知入。命書傳敎曰。明日詣闕時門路。由弘化西挾。從賓陽門入。以此分付。又命書傳敎曰。文殿試處所。以仁政殿爲之。懸題後。由靑陽門。當臨武殿試帳殿。該房知悉。命書傳敎曰。王大妃殿進御一錢重粟米飮一貼煎入。命退。承史以次出。
정조 4년
庚子三月十一日二更。上御誠正閣。禮房承旨入侍時。右承旨徐有防。記事官金載瓚李𤧣徐龍輔。以次進伏訖。上曰。出給標信。金虎門留門。命書傳敎曰。左副承旨馳詣宗廟景慕宮。奉審摘奸以來。命退。承史以次出。
정조 4년
朴祐源。以都摠府言啓曰。今日入直內三廳。武兼禁軍及軍兵等。當爲中日習射。而嘉禮相値。不得爲之之意。敢啓。傳曰。知道。
정조 4년
傳于蔡弘履曰。禮兵房承旨入侍。
정조 4년
傳于徐有慶曰。大臣尙依院公事提調。衛繞後使之入來。
정조 4년
徐有防。以禮曹言啓曰。今此和嬪冠禮吉日。令日官推擇。則今三月十五日午時。坐向東方爲吉云。依此擧行。何如。傳曰。允。
정조 4년
庚子三月十二日未時。上御誠正閣。禮兵房承旨入侍時。禮房承旨徐有防。左副承旨朴祐源。記事官鄭東浚。記注官李𤧣。記事官徐龍輔。以次進伏訖。上曰。都監堂上入侍。賤臣承命出去。與禮曹判書洪樂性偕入進伏。上曰。今番嘉禮。務從簡略。以爲一分除弊之端矣。果皆依此略略擧行乎。樂性曰。今日日吉辰良。嘉禮順成。臣民慶忭。曷有其極。至於經費。一遵盛意。務歸省略。少無弊端矣。上命樂性先退。仍命退。諸臣以次退出。
정조 4년
庚子三月十二日未時。上御誠正閣。禮房承旨入侍時。右承旨徐有防。記事官金載瓚李𤧣徐龍輔。以次進伏訖。上曰。嘉禮時各該司擧案入之。命書傳敎曰。嘉禮廳賞典。從略磨鍊。啓下。依此捧傳旨。又命書榻敎曰。王大妃殿進御。一錢重人蔘粟米飮一貼煎入。以政事取稟。命書傳敎曰。政事明日爲之。上曰。賞格傳旨持入。上曰。沈豊之加資。明日政付之乎知入。還奏曰。沈豊之未經準職。故將草記。草記若下於開政前。則當付之云矣。命退。承史以次出。
정조 4년
行都承旨鄭民始坐。左承旨蔡弘履坐。右承旨徐有防坐直。左副承旨朴祐源坐。右副承旨李在學坐直。同副承旨金魯淳坐。注書鄭東浚仕金載瓚仕直。事變假注書趙興鎭仕。
정조 4년
徐有防啓曰。明日常參經筵取稟。傳曰。只晝講。
정조 4년
嘉禮翌日。大殿王大妃殿惠慶宮中宮殿。政院玉堂口傳問安。答曰。知道。
정조 4년
藥房都提調臣鄭弘淳。提調臣金鍾秀。右承旨徐有防啓曰。日吉辰良。嘉禮順成。臣民歡忭。曷有其旣。伏未審日間。聖體。若何。王大妃殿症候。益有差勝之節乎。今日是日次。臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候。一樣矣。待下敎日入侍。宜矣。
정조 4년
李在學啓曰。合辭方張之時。連日闕啓。事甚未安。兩司除在外傳旨未下外。未肅拜呈告人員。竝卽牌招。何如。傳曰。允。
정조 4년
傳于蔡弘履曰。左承旨入侍。
정조 4년
都承旨前望單子入之。鄭民始落點。
정조 4년
傳于鄭民始曰。臺諫有闕代。今日政差出。
정조 4년
有政。吏批。判書金鍾秀進。參判兪彦鎬進。參議李敬養在外未肅拜。右副承旨李在學進。以金夏材爲大司憲。洪樂命爲右參贊。尹東暹爲判尹。徐有寧爲戶曹參判。鄭元始爲敦寧都正。李鎭衡爲兼同經筵。尹昌淳爲掌樂主簿。宋民載爲兵曹正郞。曺遠振爲平海郡守。李家煥爲庇仁縣監。李祉永爲典籍。李益運爲持平。朴在源爲獻納。李宗燮爲正言。奎章閣領籤李興潤。承文副正字李基恒單付。生員姜履一贈吏參例兼。學生姜再昌贈吏議。通德姜鄑贈司僕正。已上洪忠監司姜潤三代追贈。
정조 4년
兵批。兼判書蔡濟恭進。參判李萬恢病。參議尹勉升入直進。參知南柱老病。右承旨徐有防進。以李鎭衡爲副摠管。李敬一爲文兼。尹守喆爲洪州營將。尹壽民爲訓鍊判官。姜德鳳爲武兼。嚴慶膺爲僉知。副司直趙重晦李福源黃最彦。僉知李栭漢權宜中單付。
정조 4년
傳于蔡弘履曰。吏禮房承旨入侍。
정조 4년
李在學。以吏曹言啓曰。嘉禮時都廳沈豊之。加資事。命下矣。雖已資窮。未經準職。何以爲之。敢稟。傳曰。勿拘。
정조 4년
徐有防。以禮曹言啓曰。卽接四館所牒報內。戊戌十一月初十日柑製居首進士趙城鎭。同年同月十二日到記日次殿講居首幼學曺亨壽。進士李日運。己亥正月初七日人日製居首生員李福潤。同年同月初十日春到記分製講居首幼學文光瑞。生員李魯春。同年七月十七日秋到記分製講居首幼學尹擎柱。生員鄭存中。同年十二月初九日柑製居首幼學徐昇修。今年正月十三日春到記分製講居首幼學柳櫰。進士金熙采等。直赴殿試事。曾已命下。今番式年文科殿試時。啓稟許付云矣。趙城鎭等十一人。依例許付於今此式年文科殿試。何如。傳曰。允。
정조 4년
朴祐源。以司僕寺官員。以一二提調意啓曰。亟支架負持朴春源金世普金鼎圖朴盛根。自司僕寺。木布各一疋賜給事。命下矣。依傳敎施賞之意。敢啓。傳曰。知道。
정조 4년
兼刑曹判書具善復疏曰。伏以。日吉辰良。嘉禮順成。朝野慶幸。曷有其極。臣獨以滓穢之蹤。未效蹈忭之忱。撫躬自悼。寧欲溘然。仍伏念。臣負罪如山。受恩如天。坑坎衽席。不足以喩其安。枯木復華。不足以喩其榮。不知無狀如臣。何以得此於聖明。雙擎九頓。祗自血淚之無從也。噫。窮阨則呼天。疾痛則呼父母。此乃人之常情。而殿下之於臣。天地也父母也。則今臣悲苦冤悶之狀。惟有一籲於聽卑之下。幸其或免於湛滅之歸。而惟我聖上。至仁至明。不待其自暴。而已有所洞悉。先於臺臣之批。逐件分析。開釋無餘。又復絲綸勤摯。面諭懇惻。瞻聆所及。孰不聳動。昭晰旣如是備至。而聖心猶以爲不足。旋命御史。特行按覈。臣實惶霣感激。益不知所以爲心。只覺自頂至踵。非己之有。赴湯蹈火。惟上之命。旣已領軍而隨駕矣。束帶而登筵矣。親承縷縷之敎。有淚無言而退矣。今於本事虛實。更無容費辭張皇。官職去就。亦不敢引義逡巡。反自陷於瀆擾放恣之科。而第臣私情。切有萬萬隱痛者。三代爲將。道家所忌。十年掌兵。古人攸避。而以臣百無能千不似之姿。承藉累代緖餘。兜攬戎權。于今二十有四年矣。國之重任。殆若爲臣家設。而非臣莫可者然。鬼猜人非。理所必至。今此所遭。亦云晩矣。原疏雖未得見。而以避辭論之。無非千古危疑之目。人臣罔赦之罪。臣雖頑如木石。寧不骨驚心痛。然而點檢臣身。莫非滄浪。苟使能戎滿盈。早自歛退。則今此罔極之人言。奚爲而至哉。臣所以自反之不暇。而實無一毫尤人之意也。臣於臺臣。本無恩怨。且其所論。別無事實。而其所甘心。猶尙如此。若復憑恃寵靈。因仍冒據。不幸果有僨誤。公議隨起。則雖以慈覆之仁。必欲曲全而終保之。亦恐無如之何矣。與其當其時而思臣之言。無寧因此機而遂臣之願。以卒生成之澤。俾全匹夫之諒。此豈但臣一身之幸而已哉。念臣遭罹。雖在冗散。猶難逭乎人臣之極罪。況此將三軍之任者。眞可以一刻難容於覆載之間。臣於是實欲滅死而無知也。噫。以臣之所被恩渥。苟有一分人心。豈忍負我殿下於此生未畢之前乎。特以情地危臲。事勢窮蹙。不得不悉暴由中之懇。伏乞聖明。憐臣悲苦之情。非出假飾。察臣必退之義。有若參倚。亟命臣所帶本兼諸任。一竝鐫削。仍令重勘臣罪。以安賤分。以昭法紀。千萬幸甚。答曰。省疏具悉。昭晰無餘。更有何樣擧措。可以出脚乎。況武將處義自異。卿其勿辭行公。
정조 4년
敎江原監司金尙集書。王若曰。朝廷用人。時有輕內而重外。藩維膺命。職是宣化而承流。惟簡予心。亦諧僉擧。眷彼江原一域。卽是海山重區。地接靺鞨之墟。鹵确之田野易歉。氓襲濊貊之陋。獷悍之風俗難馴。松禁非不嚴明。封山有童濯之患。蔘稅雖多蠲省。峒戶貽凋瘵之嘆。苟非二千石惟良。難責八百里共理。惟卿。文學優贍。材識精通。承家持謹厚之風。何嘗敏銳是事。立身恥躁競之習。惟以恬靜爲心。自先朝而踐華顯之班。翺翔於冑筵玉署。逮寡躬而置近密之地。出入乎薇垣銀臺。今當得人之最難。固知捨卿則莫可。玆授卿以守江原觀察使兼兵馬水軍節度使巡察使原州牧使。卿其祗服寵命。懋殫嘉猷。東土之山川熟諳。早持斧於一路。上遊之旌纛增色。曾佩銅於二州。考績而黜陟惟公。爲政則寬猛相濟。莫以前秋之告稔。或弛撫摩之誠。正値新春之興功。益加勸課之策。凡諸裁稟。厥有典常。於戲。以副擬而特除。其有意也。在衆望而允叶。予無憂焉。察俗觀風。宜究卄六州惠澤。登山臨水。奚暇萬千峯勝遊。往其欽哉。行且召矣。故玆敎示。想宜知悉。副修撰尹行元製進。
정조 4년
庚子三月十三日卯時。上御誠正閣。禮房承旨入侍時。禮房承旨徐有防。記事官金載瓚李𤧣徐龍輔。以次進伏訖。上曰。江原監司入侍。江原監司金尙集進伏。上曰。關東水旱荐仍之餘。民困財匱。卿其一心惟欽。無負予望。尙集曰。臣以不才。猥當重寄。受命以來。憂懼不知爲計矣。命書榻敎曰。王大妃殿進御一錢重人蔘粟米飮一貼煎入。又命書傳敎曰。明日晝講停。命退。諸臣以次出。
정조 4년
庚子三月十三日辰時。上御誠正閣。左承旨入侍時。左承旨蔡弘履。記事官金載瓚李𤧣徐龍輔。以次進伏訖。上曰。吏判不待批下。與參判先爲開政。命書傳敎曰。再明日當從月覲門。展拜景慕宮。該房知悉。又命書傳敎曰。再明日展拜。出宮門路。依前擧行。又命書傳敎曰。新除授承旨。牌招察任。又命書傳敎曰。承旨房仍。命書榻敎曰。王大妃殿進御一錢重人蔘粟米飮一貼煎入。命退。承史以次出。
정조 4년
庚子三月十三日巳時。上御誠正閣。吏兵房承旨入侍時。行都承旨鄭民始。禮房承旨徐有防。記事官鄭東浚。記注官李𤧣。記事官徐龍輔。以次進伏訖。上命民始。讀刑曹判書具善復疏訖。命書批答。又命讀公事訖。命書判付。上曰。都廳沈豊之。旣未經準職。則有勿拘之特敎然後。爲加資乎。民始曰。然矣。上曰。江原監司何間當爲下直乎。民始曰。未及聞之矣。上曰。民事方殷。從速辭朝爲好矣。仍命退。諸臣以次退出。
정조 4년
行都承旨鄭民始坐。左承旨蔡弘履坐直。右承旨徐有防坐。左副承旨朴祐源坐。右副承旨李在學坐。同副承旨金魯淳坐直。注書鄭東浚病金載瓚仕直。事變假注書趙興鎭仕。
정조 4년
徐有防啓曰。明日景慕宮殿拜。再明日殿試相値。視事。頉稟。傳曰。知道。
정조 4년
金魯淳啓曰。京畿黃海道査啓。卽令該曹回啓事。下敎矣。刑曹判書具善復。謂有情勢。屢度催促。終不擧行。揆以事體。極涉未安。推考警責。使之卽爲擧行。何如。傳曰。雖曰武將。而資是一品職。則入座此等處容爲之地。一伸廉防。不害爲禮使之道。許遞。令次堂擧行。
정조 4년
備忘記。參以獄理。宜有參恕之道。且道臣論啓。甚有條理。海州牧殺獄罪人李儉同。減死勘處。外方此等之弊。固知其非此一守令。而朝家處分。但從現發者。嚴加勘斷。以爲他守令替檢不以實者之戒。替檢守令。檢驗不以實守令。令該曹。罪狀分輕重稟處。
정조 4년
備忘記。別軍職不能成樣。無以輪番。鐵山府使具琡。平山府使姜五成。遞付京職。其代竝令該曹。口傳擬入。待下批明日辭朝。
정조 4년
吏曹口傳政事。以田光說爲鐵山府使。李得駿爲平山府使。
정조 4년
備忘記。前別軍職柳孝源。行副護軍邊聖和。別軍職差下。
정조 4년
兵曹口傳政事。僉知姜五成。訓鍊副正具埱單付。
정조 4년
黃海監司金熤狀啓。以薦新生石首魚進上。生紫蝦醢。限內不得封進。惶恐待罪事。傳于金魯淳曰。勿待罪事。回諭。
정조 4년
濟州防禦使金永綬狀啓。以薦新及進上靑橘。品未豐大。惶恐待罪事。傳于金魯淳曰。勿待罪事。回諭。
정조 4년
濟州防禦使金永綬狀啓。以靑橘改封事。惶恐待罪事。傳于金魯淳曰。勿待罪事。回諭。
정조 4년
備忘記。言事爽實。屬之風傳之誤。而挾私逞憾。自有當勘之辜。況以三司論三司。可謂公議所在。今者從施於堂疏者此意也。然疏語太無模稜。律名至請譴削。或曰未知灼出私憾。或曰挾雜彈人。若從上句。則譴削過矣。若從下句。則譴削可矣。胡不別白說去。的確論斷。以念論思之體乎。其在尊公議重論思之道。不可無提警。修撰徐有成推考。
정조 4년
注書鄭東浚病。代以李錫夏爲假注書。
정조 4년
以軍器寺賞格單子。傳于李在學曰。公事提調當着名。而大臣爲之。政院不能申飭。該房承旨推考。
정조 4년
金魯淳啓曰。申時已到。而吏曹省記。不爲來呈。屢次催促。以致遲滯。事之駭然。莫此爲甚。當該郞廳。所當論罪。而本院請推之外。無他可施之罰。何以爲之。敢稟。傳曰。拿處。
정조 4년
傳于金魯淳曰。滯囚可愍。明日以後。連値動駕。殿座已議處諸囚。皆令照律。未議處諸囚。亦以草記議處。仍爲照律以聞。
정조 4년
鄭民始。以吏曹言啓曰。成均館典籍尹㬦。宗簿寺主簿李明濟。通禮院引儀具廛等呈狀內。身病甚重。勢難察任云。竝姑改差。何如。傳曰。允。
정조 4년
朴祐源。以兵曹言啓曰。忠壯衛將林永老。身病沈重。時月之內。差復無期。呈狀乞遞。輪番之任。不可等待其差復。今姑改差。何如。傳曰。允。
정조 4년
鄭民始。以司饔院官員。以監膳提調意啓曰。濟州牧所封二月令進上。今日來到本院。而臣開櫃看品。則各殿所封物種中靑橘。擧皆腐傷乾枯。雖是越海之物。莫重進上。循例捧入。極涉未安。何以爲之。敢稟。傳曰。捧入。
정조 4년
徐有防。以奉常寺官員。以提調意啓曰。濟州封進今三月令薦新靑橘來到。臣進詣看品。則靑橘元數二百七十個內。幾皆腐朽色變。僅僅可用。只爲八十四個。以該牧使狀啓謄本觀之。兩次改封。經月涉海。則略干腐傷。不是異事。而今此糜爛。殆過三分之二。封進官之不謹致察。誠極未安。濟州牧使金永綬罷職。所封靑橘。退送。何如。傳曰。薦獻之物。固所當愼。而有此腐傷。封進官不可無罪。迎送之弊。亦可軫念。爲先從重推考。合用餘數。如或不足。勿爲退送。以廚院進上中取用。可也。
정조 4년
金魯淳。以禮曹言啓曰。因奉常寺草記。濟州牧使封進三月令宗廟薦新靑橘。腐傷不足之數。以廚院進上中取用事。命下矣。依傳敎。自奉常寺看品。擇取八十四個。進上中擇出僅僅可用者五十六個。合爲一百四十個。雖未滿常時薦進之數。在前如此之時。不得已或有減數薦進之例。今亦依前例。各室以十個式。今十五日薦進。何如。傳曰。允。
정조 4년
朴祐源。以御營廳言啓曰。明日景慕宮展拜時。依節目。集春營入直軍三十名。領軍把摠姜柱箕。入直哨官金啓漢率領。設布帳外排立。東營入直軍三十名。入直把摠趙宅鎭。哨官吳載衍率領。宮大門外把守。而解嚴後還入直間。集春營哨官韓義協。東營哨官崔漸亨。代直之意。敢啓。傳曰。知道。
정조 4년
李在學。以義禁府言啓曰。洪忠監司李秉鼎狀啓據。刑曹粘目內。恩津縣監申韺。移本府處之事。允下矣。申韺時在任所云。依例發遣府羅將。拿來。何如。傳曰。允。
정조 4년
掌令金翊休啓曰。臣於日昨登筵時。李命勳處置。歸於憲府。臣與將臣臺官。豈有私好惡於其間哉。繡啓按査。雖有差爽。風聞論人。自是臺閣之故事。其在重言官之道。不可遽置落科。故果請出仕矣。今此儒臣之論命勳也。譏其逞憾。斥其不公。至請譴削。已蒙允許。臣於是有不勝懼然慙悚之至。臺垣處置。何等重大。一立一落。只從臺體。而論思之地。有此疏議。臣何敢一刻抗顔於臺次乎。請命遞斥臣職。答曰。勿辭。
정조 4년
金魯淳啓曰。掌令金翊休。再啓煩瀆。退待勿論矣。傳曰。知道。
정조 4년
修撰徐有成疏曰。伏以。日吉辰良。嘉禮順成。臣民慶忭。曷有其極。臣於命勳之論具善復事。竊有所慨然。敢此仰陳焉。夫臺閣言事。雖許風聞。淸朝論人。貴在公平。命勳則不然。滿紙論列。隱然有挾私逞憾之意。及夫査啓脫空之後。人言尤甚藉藉。臣未知其言之灼出於私憾。而若或有一毫近似。則豈不爲臺閣之羞哉。憲臣處置之置諸立科。雖出於重言官之意。而以其差爽等語觀之。亦可見不公之甚也。當此一初淸明之時。挾雜彈人。一開其路。則日後之弊。實有無窮之慮。臣謂司諫李命勳。亟施譴削之典。可也。間緣庠試有事。今始露章陳列。伏願聖明察納焉。省疏具悉。優容自優容。旌別自旌別。二者不可偏廢。予於李命勳事。未知本意之如何。姑且淺默。爾言如此。益覺始料之不爽。所請依施。
정조 4년
庚子三月十四日。兼春秋朴行淳。義禁府啓目。兵曹佐郞閔慶世。以享色吏捽曳敺打事。嚴問口招。議處何如啓。傳曰。無論事實之如何。名以口招。旣曰嚴問。則囚供義不當若是之無嚴。本事除良。渠之伊日該吏不特捽曳而已。無於法之亂打。十目難掩則。今乃但以淸齋之說。有此分疏之擧。告君之辭。安敢乃爾。此非大事是乃。全沒實情。欺諱爲事。甘自陷於瞞告之罪者。極可痛駭。元供辭勿施。後坐起時。更爲捧供爲良如敎。
정조 4년
義禁府啓目。向前尹塾。更爲發問目捧供何如啓。傳曰。依允。
정조 4년
刑曹啓目。因平安監司李徽之啓本。嘉山郡殺獄罪人八從獄事更査。令本曹稟處事。傳曰。此獄事。年前因繡啓。檢官則勘律。元犯則還囚。復命成獄者。出於重民命愼獄體。抑豪强之意是如乎。德化之死。推以事理。決非渠所自縊兺不喩。任基雖曰同謀是乃。本事段。一則八從。二則八從是置。國無償命之法則已。不然。焉有八從之所犯而能免此律乎。然予曰宥。有司曰殺。卽當然底事。而觀此道臣査啓。本曹覆啓。俱有傳生之意。前前監司之意見亦然是遣。執法爭難之議。只有年前一刑官是隱則。可謂從輕之議多。而從重之議小者也。自上處分。當以從輕爲主。從多爲決是旀。乍配還囚。旣眎難愼之意。獄老證絶。又是疑案之大者。豈無罪疑惟輕之典是旀。況旀李召史招內。年前更成獄時納招。不過怯於威令。應口唯唯之意是如爲說則。亦屬參量之處。殺獄罪人尹八從。特爲減死。絶島限已身定配爲良如敎。
정조 4년
義禁府啓目。向前徐侃修。不計步數。督掘旣用之山。終涉不當。以此照律何如。啓。傳曰。意在扶抑於彊弱之際。不可以此輕遞牧民之長。嗣後小大訟理。抑彊扶弱之意。申飭。分付。付過放送爲良如敎。
정조 4년
庚子三月十四日巳時。上御誠正閣。都承旨入侍時。都承旨鄭民始。記事官金載瓚李𤧣徐龍輔。以次進伏訖。命書傳敎曰。明日適値望焚香展拜。焚香後。仍自萬安門出宮。入于宜春門。以此知悉。以司諫李命勳牌不進罷職傳旨。命書傳敎曰。此傳旨勿施。上曰。正卿監司。例付知事。而黃海監司陞品後。不付知事何也知入。賤臣還奏曰。問于吏曹。則監司兼牧使府尹。則卽外職也。不付知事云矣。命書傳敎曰。右副承旨馳詣宗廟景慕宮。奉審摘奸以來。命讀奏平安監司殺獄査啓啓本。仍命書判付訖。命退。承史以次出。
정조 4년
庚子三月十四日申時。上御誠正閣。禮房承旨入侍時。右承旨徐有防。記事官金載瓚李𤧣徐龍輔。以次進伏訖。上曰。坐直。誰也。有防對曰。臣及右副承旨李在學矣。命書榻敎曰。王大妃殿進御人蔘一錢重粟米飮一貼煎入。命退。承史以次出。
정조 4년
行都承旨鄭民始坐。左承旨李亨逵坐直。右承旨徐有防坐。左副承旨金魯淳坐試所直。右副承旨趙尙鎭坐。同副承旨沈豊之坐直。注書鄭東浚病金載瓚仕。假注書李錫夏仕直。事變假注書吳泰賢病。
정조 4년
上詣景慕宮。入齋室後。政院玉堂藥房口傳問安。答曰。知道。
정조 4년
傳于李亨逵曰。禮房承旨入侍。
정조 4년
趙尙鎭啓曰。合辭方張之時。諫院無詣臺之員。今日政新除授獻納朴在源。正言李宗燮。竝卽牌招。何如。傳曰。允。
정조 4년
傳于李亨逵曰。軍士房承旨入侍。
정조 4년
吏曹參議前望單子入之。朴祐源落點。
정조 4년
傳于鄭民始曰。明日殿試。侍臣不可不備員。在外三司許遞。今日政差出。
정조 4년
有政。吏批。判書金鍾秀。參判兪彦鎬。參議朴祐源。左副承旨金魯淳進。啓曰。大司成今當差出。而擬望之人乏少。承旨竝擬。何如。傳曰。允。
정조 4년
以李亨逵爲承旨。沈命德爲司諫。尹東暹爲刑曹判書。鄭民始爲大司成。林道浩洪柱翼爲兵曹佐郞。申史澳爲監察。朴行淳爲宗簿主簿。朴弼瑞爲大靜縣監。沈豊之今加通政。嘉禮時都廳。加資事承傳。前縣監崔昌傑。年七十四。侍從臣持平崔守魯父。今加通政。加資事承傳。
정조 4년
兵批。兼判書蔡濟恭病。參判李萬恢入直進。參議尹勉升病。參知南柱老病。左承旨蔡弘履進。以徐有慶李敬養沈豊之爲副司直。僉知單邊聖和柳孝源。
정조 4년
鄭民始啓曰。新除授右副承旨趙尙鎭。卽爲牌招。何如。傳曰。允。
정조 4년
傳于李亨逵曰。承旨房仍。左承旨爲軍士房。
정조 4년
以李在學爲大司鍊。洪彦喆爲司諫。沈樂洙李濟萬爲正言。李鼎運爲副修撰。蔡弘履爲同義禁。
정조 4년
李亨逵啓曰。今日政新除授臺諫。竝卽牌招。何如。傳曰。允。
정조 4년
趙興鎭奉命。代以吳泰賢爲事變假注書。
정조 4년
徐有防啓曰。新除授大司諫李在學。旣在闕中。不爲肅謝。直爲出去。事甚未安。推考警責。何如。傳曰。允。
정조 4년
以大司諫李在學牌不進罷職傳旨。傳于李亨逵曰。只推。
정조 4년
徐有防啓曰。明日親臨殿試時。侍臣當爲備員。而憲府無進參之員。除在外外。未肅拜呈告人員。竝待開門牌招。何如。傳曰。允。
정조 4년
李亨逵。以內醫院官員。以都提調提調意啓曰。議藥同參張祜有頉。代醫人卞觀海。術業精詳。以此人差下。令該曹依例付軍職。冠帶常仕。何如。傳曰。允。
정조 4년
又以兵曹言啓曰。直赴捧承傳人選武軍官安德新等二百十三人。依例許赴於明日式年殿試之意。敢啓。傳曰。知道。
정조 4년
徐有防。以禮曹言啓曰。來四月初四日。宗廟夏享大祭親行時。同日永寧殿。依例遣大臣行祭事。知委。何如。傳曰。允。
정조 4년
趙尙鎭。以義禁府言啓曰。滯囚可悶。已議處諸囚。皆令照律。未議處諸囚亦以草記議處。仍爲照律以聞事。命下矣。時囚罪人崔致侃。犯越之禁。何等至嚴。而本縣格軍三名。越入瑟海。則常時之不能嚴束。可推而知。到今事發之後。不可以本縣之無行狀成出之例。有所容恕罪。取考律文。則大明律制書有違條。有曰凡奉制書有所施行而違者杖一百。大典推斷條。有曰犯私罪杖一百決杖。告身盡行追奪。先朝受敎內。王府決杖者。代以金贖矣。崔致侃段。杖一百收贖。告身盡行追奪放送。崔雲羽身爲邊倅。犯越人與受。何等愼重之事。而不能以無公文私與受。一番覆難於彼人。旣甚儱侗。自我領受之際。徒信漂風之語。不爲明覈之計。率爾馳報於營門。其昏謬顚錯之罪。在所難免罪。取考律文。則大明律上書奏事條。有曰若上書及奏事錯誤者杖六十。大典推斷條。有曰犯私罪杖六十。奪告身一等。犯枉法受贓外。笞杖竝收贖矣。崔雲羽段。杖六十收贖。奪告身一等放送。李潤慶定配罪人之任意逃躱。極爲可駭。同罪人物故。旣在逃躱百日之內。則所當依律文免罪。而其常時不能檢飭之罪。在所難免罪。取考律文。則大明律不應爲條。有曰凡不應得爲而爲之者笞四十。名例有曰。犯私罪笞四十。附過還職。大典推斷條。有曰犯枉法受贓外。笞杖竝收贖矣。李潤慶段。笞四十收贖。附過放送。李應爀奸民之水路犯越。雖與陸路。不無差間。而身爲邊倅。犯越之事。旣出於地界。現發於兵營。則事之可駭。莫此爲甚罪。取考律文。則續大典禁制條。有曰犯越地界。邑守令邊將。不能摘發。而現捉於節度使。則守令邊將。邊遠充軍。大典推斷條。有曰犯私罪杖一百以上之罪。告身盡行追奪。續大典推斷條。有曰徒流以下之罪。喪前所犯。而喪後發覺者。從勘斷時收贖矣。李應爀段。邊遠充軍。以喪前所犯收贖。告身盡行追奪。放送。何如。傳曰。允。如有功議者。各減一等。
정조 4년
趙尙鎭。以義禁府言啓曰。時囚罪人崔致侃。杖一百收續。告身盡行追奪。崔雲羽杖六十收續。奪告身一等。李潤慶笞四十收續。附過放送。李應爀邊遠充軍。以喪前所犯收續。告身盡行追奪。放送事草記批旨內。如有功議者。各減一等事。啓下矣。崔雲羽七代祖潔。扈聖功臣云。功減一等。笞五十收續。解見任別敍。李潤慶五代祖枝馨。寧國原從功臣云。功減一等。笞三十收續。李應爀祖復淵。揚武原從功臣景明君九寸親云。功議各減。徒二年半。以喪前所犯收續。告身盡行追奪。而崔致侃無功議云矣。敢啓。傳曰。知道。猶多滯囚。判堂方在試所。令次堂明朝開坐擧行。口招亦令次堂擧行。未肅拜堂上許遞。今日政差出。
정조 4년
又以義禁府言啓曰。全羅監司徐有隣狀啓據。刑曹粘目內。靈巖前郡守兪恒柱。前郡守林得浩。移本府處之事。允下矣。兪桓柱林得浩等。今方待命。卽爲拿囚之意。敢啓。傳曰。知道。
정조 4년
又以義禁府言啓曰。黃海監司金熤啓本據。刑曹粘目內。海州前判官吳載文。延安前府使趙時述。金川前郡守曺允精等。移本府處之事。允下矣。吳載文時在京畿龍仁地。趙時述以光州牧使。時在任所。曺允精以晉州牧使。時在任所云。依例發遣府羅將。竝拿來。何如。傳曰。允。
정조 4년
持平崔守魯。校理姜忱林濟遠。副校理徐鼎修李時秀。正言沈樂洙李濟萬。修撰徐有成金宇鎭。副修撰尹行元啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中途付處。措辭見上答三司曰。不允。明義錄諸賊之尙貸首領者。豈其負犯。有一分顧藉之端而然哉。又如龜柱通天亘地。窮凶極惡之罪。可謂萬戮猶輕。上以貽累我先王則哲之明。下以孤負予寡人寬假之恩。自速邦憲。彰著至此。猶靳肆市之典者。豈爲渠也。寔爲恐傷慈殿之心也。今日大小臣僚。能知此個義理於上所謂諸賊所欲懲討之心。果以不得請則不可已。爲準乎。莫曰予於近日。專事含容也。
정조 4년
持平崔守魯。正言沈樂洙李濟萬啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。末端事。胡更覼縷。徒傷予心乎。且予此敎。非欲故息爾等之言而發也。